Skedel van vroeë menslike voorvader ontdek | Netwerk24
’n Skedel van ’n vroeë menslike voorvader wat meer as 3,8 miljoen gelede geleef het, is in Ethiopië ontdek.
Dié aapagtige fossiel, gedoop MRD, wat deel is van die Australopithecus anamensis, gee insig tot ’n belangrike tydperk in die ontwikkeling van afstammelinge wat tot die hedendaagse mens gelei het.
Die fossiel is in 2016 in die Afar-streek gevind. Die bekende gedeeltelike skedel, Lucy, is in 1974 ontdek sowat 56 km van waar MRD gekry is.
Yohannes Haile-Selassie, ’n paleo-antropoloog, sê dit is ’n een-keer-in-’n-leeftyd ontdekking.
“Ons praat hier van die volledigste skedel van ’n vroeë menslike voorvader wat nog in die fossiele-rekordboek, wat ouer as 3 miljoen jaar is, ontdek is.”
’n Fossiel van Lucy se voorvader van 3,8 miljoen jaar oud wat nou in die Nasionale Museum in Addis Abeba, Ethiopië te sien is. Foto: Reuters
Die enigste skedel-oorblyfsels wat voorheen gevind is, is geïsoleerde kakebeen-fragmente en tande.
Met die skedel kan mense meer leer oor ’n spesie se dieet, grootte van die brein en gelaatstreke.
Stephanie Melillo, ’n paleo-antropoloog, meen die ontdekking laat navorsers toe om ’n “gesig by ’n naam te sit”.
“Die anatomiese eienskappe van die skedel help ons om die spesie te klassifiseer.”
Die MRD-spesie, ’n tweevoetige dier wat in bome kon klim, was baie kleiner as die mens.
Die skedel, wat sowat 550 km noordoos van Addis Abeba, die hoofstad, gevind is, het ’n omtrek van sowat 20 cm van voor tot agter en is 11,5 cm wyd.
Vorige navorsing toon dié spesie was sowat 1,5 m lank, maar navorsers kon nie presies aandui hoe lank dié spesifieke individu, na bewering ’n jong man, is nie. – Reuter
Meer oor: Ethiopië
Dino-fossiel help orangoetangs